Buitelander verdrink ná golwe hom meesleurHermanus (Argieffoto) ŉ Man het Dinsdag in die see by Hermanus in die Wes-Kaap verdrink nadat die golwe hom en sy twee vriende van die rotse afgeslaan het. Die mans, al drie van Zimbabwiese herkoms, het volgens berigte op die rotse gestaan en foto’s neem. Die voorval het om 17:20 oorkant die Windsor-hotel in die middedorp van Hermanus plaasgevind. Volgens Craig Lambinon, woordvoerder van die Nasionale Seereddingsinstituut (NSRI), is NSRI-reddingswemmers en die polisie na die toneel ontbied. Met hul aankoms op die toneel het twee van die mans reeds daarin geslaag om veilig uit die water te kom. “ŉ Soektog na die derde man is begin en hy is kort daarna in die water gevind. Die reddingsboot het die man na die NSRI se reddingstasie in Hermanus geneem waar paramedici kunsmatige asemhaling op hom begin toepas het. Die Wes-Kaapse staatsnooddiens het by die NSRI aangesluit,” sê Lambinon. “Talle pogings is aangewend om die man by te bring, maar sonder enige sukses. Hy is op die toneel dood verklaar.” Die ander twee mans is per ambulans na ŉ hospitaal vervoer vir verdere mediese behandeling. Die oorledene se liggaam is aan die staat se patologiediens oorhandig. Die polisie het ook ŉ geregtelike doodsondersoek geopen.